Suomen soveltavan etologian seura ry
Tiedote 29.9.2005

Soveltava etologia sai tieteellisen seuran Suomeen

Suomeen on perustettu tieteellinen seura yhdistämään eläinten käyttäytymisen ja hyvinvoinnin tutkijoita. Suomen soveltavan etologian seuran jäsenet tutkivat koti- ja seuraeläinten käyttäytymistä ja pyrkivät löytämään niiden hyvinvointia parantavia ratkaisuja. Seura perustettiin vuosi sitten Suomessa järjestetyn kansainvälisen seuran (ISAE International Society for Applied Ethology) maailmankongressin aikana.

Akateemisen maailman rakenteessa seura sijoittuu eläinlääketieteen, kotieläintieteen ja biologian välimaastoon. Seuran jäsenistöstä löytyy niin soveltavia biologeja, eläintieteilijöitä, eläinlääkäreitä kuin kotieläintieteilijöitäkin.

Käyttäytymisen mysteeri avautuu monialaisella hyvinvointitutkimuksella

Klassisen vaistotoimintojen tutkijan Kondrad Lorenzin ja simpanssitutkija Jane Goodallin jalanjäljissä soveltavat etologit pyrkivät selvittämään eläinten käyttäytymisen salaisuuksia. Koska kotieläinten hoidossa halutaan kiinnittää yhä enemmän huomiota hyvinvointiin, on tärkeää löytää keinoja arvioida eläimen omia tuntemuksia ja kokemusta ympäristöstään. Tutkimalla eläinten käyttäytymistä voidaan saada tietoa niiden hyvinvoinnista jo ennen sairastumista. Ymmärtämällä eläinten luontaisia käyttäytymistarpeita voidaan myös paremmin suunnitella eläinten pitoa ja hoitoa sekä hyvinvointia että tuotantoa edistäväksi.

Tällä hetkellä seuran jäsenet tutkivat esimerkiksi sian ja naudan käyttäytymistä nykyaikaisissa sikaloissa ja navetoissa: miten ne sopeutuvat ihmisen muovaamaan ympäristöön, toimivat laumassa tai millainen lattiamateriaali olisi niiden kannalta ihanteellisin. Kananpoikasten kehitystä kanoiksi tutkitaan seuraamalla, miten nopeasti ne oppivat hyppäämään orsille ja millaisia vaikutuksia ympäristöllä on niiden kehitykseen. Myös minkkien ja kettujen virikkeellisempi elämä on tutkimuksen kohteena.

Kaupungistuneitakin ihmisiä kiinnostaa eläinten käyttäytyminen ja käyttäytymisen tulkinta. Rakkaiden lemmikkieläinten aiheuttamiin ongelmiin etsitään ratkaisuja, jotka pohjautuvat joko eläinten luontaisen käyttäytymisen tai oppimisen ymmärtämiseen. Koirien, kissojen, rottien ja hevosten elämään perehtyneitä tutkijoita seurassa on kuitenkin toistaiseksi vähemmän.

Seura järjestää lokakuun 6.-7. päivänä kolmannen Eläinten hyvinvointi -tutkimusseminaarin MTT:ssä Jokioisissa. Ensi vuoden alussa Helsingissä kokoontuvat käyttäytymisen tutkijat kaikista Pohjoismaista yhteiseen ISAE-kokoukseen.

Lisätietoja: puheenjohtaja Anna Valros, puh. 044 301 0563 tai anna.valros@helsinki.fi ja sihteeri Marianna Norring puh. 050 324 6923